Free Horoscopes - Astrodienst Guest user u1330282096
20-Jul-2017, 20:43 UT/GMT R.n. Hakim video chat room – CLIPONYU | Video Chat Online
HotBasicPremiumLuxuryToR.n. HakimJumlahPattern1888188288588888Sendchoose goods!!My Bag Astro Scene 01-10 - Astrodienst Guest user u1338676017
24-May-2016, 14:20 UT/GMT Die oordeel oor die berugte hoer — Wagtoring AANLYN BIBLIOTEEK
re hfst. 33 bl. 235-245
Die oordeel oor die berugte hoer
Openbaring—Sy groot klimaks is op hande!
Sy sit op baie waters
Die hoer ry op ’n dier
’n Naam, ’n verborgenheid
Die berugte hoer—haar vernietiging
Die teregstelling van Babilon die Grote
Visioen 11—Openbaring 17:1-18
Onderwerp: Babilon die Grote ry op ’n skarlakenkleurige wilde dier wat haar uiteindelik aanval en vernietig
Tyd van vervulling: Vanaf 1919 tot die groot verdrukking
1. Wat openbaar een van die sewe engele aan Johannes?
JEHOVAH se regverdige toorn moet geheel en al uitgegooi word, sewe bakke daarvan! Toe die sesde engel sy bak op die ligging van eertydse Babilon uitgegooi het, was dit ’n gepaste simbool van die plae wat Babilon die Grote sou tref namate gebeure vinnig na die finale oorlog van Armageddon beweeg (Openbaring 16:1, 12, 16). Dit is waarskynlik hierdie selfde engel wat nou openbaar waarom en hoe Jehovah sy regverdige oordele voltrek. Johannes is verstom oor wat hy vervolgens hoor en sien: “En een van die sewe engele wat die sewe bakke gehad het, het gekom en met my gepraat en gesê: ‘Kom, ek sal jou die oordeel wys oor die groot hoer wat op baie waters sit, met wie die konings van die aarde hoerery gepleeg het, terwyl dié wat die aarde bewoon, dronk gemaak is met die wyn van haar hoerery.’”—Openbaring 17:1, 2.
2. Watter getuienis is daar dat “die groot hoer” (a) nie eertydse Rome is nie? (b) nie die handel is nie? (c) ’n godsdiensentiteit is?
2 “Die groot hoer”! Waarom so ’n skokkende naam? Wie is sy? Party het hierdie simboliese hoer met eertydse Rome geïdentifiseer. Maar Rome was ’n politieke moondheid. Hierdie hoer pleeg hoerery met die konings van die aarde, en dit sluit blykbaar die konings van Rome in. Bowendien word daar gesê dat “die konings van die aarde” ná haar vernietiging oor haar ondergang treur. Sy kan derhalwe nie ’n politieke moondheid wees nie (Openbaring 18:9, 10). En aangesien die wêreld se handelaars ook oor haar treur, kan sy nie die handel afbeeld nie (Openbaring 18:15, 16). Maar ons lees dat ‘al die nasies deur haar spiritistiese gebruike mislei is’ (Openbaring 18:23). Dít toon duidelik dat die groot hoer ’n wêreldwye godsdiensentiteit moet wees.
3. (a) Waarom moet die groot hoer meer as die Rooms-Katolieke Kerk of selfs die hele Christendom simboliseer? (b) Watter Babiloniese leerstellings kom in die meeste Oosterse godsdienste sowel as in die sektes van die Christendom voor? (c) Wat het die Rooms-Katolieke kardinaal John Henry Newman oor die oorsprong van baie van die Christendom se leerstellings, seremonies en gebruike erken? (Sien voetnoot.)
3 Watter godsdiensentiteit? Is sy die Rooms-Katolieke Kerk, soos party beweer het? Of is sy die hele Christendom? Nee, sy moet selfs groter as dit wees as sy al die nasies mislei. Sy is in werklikheid die hele wêreldryk van valse godsdiens. Haar oorsprong in die verborgenhede van Babilon blyk uit die feit dat baie Babiloniese leerstellings en gebruike in godsdienste regoor die aarde voorkom. Byvoorbeeld, geloof in die inherente onsterflikheid van die mensesiel, ’n hel van pyniging en ’n drie-eenheid van gode kom in die meeste Oosterse godsdienste sowel as in die sektes van die Christendom voor. Valse godsdiens, wat meer as 4 000 jaar gelede in die eertydse stad Babilon voortgebring is, het ontwikkel tot die hedendaagse gedrog wat gepas Babilon die Grote genoem word.* Maar waarom word sy met die afstootlike term “die groot hoer” beskryf?
4. (a) Hoe het eertydse Israel hoerery gepleeg? (b) Hoe het Babilon die Grote by uitstek hoerery gepleeg?
4 Babilon (of Babel, wat “Verwarring” beteken) het in Nebukadnesar se tyd sy bloeityd bereik. Dit was ’n polities-godsdienstige staat met meer as duisend tempels en kapelle. Sy priesterdom het groot mag uitgeoefen. Hoewel Babilon lankal nie meer as ’n wêreldmoondheid bestaan nie, bestaan godsdienstige Babilon die Grote wel, en in navolging van die eertydse patroon probeer sy nog steeds om politieke aangeleenthede te beïnvloed en te vorm. Maar keur God godsdiens in die politiek goed? In die Hebreeuse Geskrifte is daar gesê dat Israel prostitusie gepleeg het toe hulle by valse aanbidding betrokke geraak het en toe hulle, in plaas van op Jehovah te vertrou, bondgenootskappe met die nasies aangegaan het (Jeremia 3:6, 8, 9; Esegiël 16:28-30). Babilon die Grote pleeg ook hoerery. Sy het by uitstek gedoen wat sy ook al raadsaam geag het om invloed en mag oor die heersende konings van die aarde te verkry.—1 Timoteus 4:1.
5. (a) Waarvan hou die geestelikes? (b) Waarom is ’n begeerte na wêreldse vernaamheid reëlreg in stryd met Jesus Christus se woorde?
5 Godsdiensleiers voer vandag dikwels ’n verkiesingsveldtog vir hoë regeringsampte, en in sommige lande het hulle ’n aandeel aan staatsbestuur en beklee hulle selfs kabinetsposte. In 1988 was twee bekende Protestantse geestelikes kandidate vir die presidentskap van die Verenigde State. Leiers in Babilon die Grote hou daarvan om in die kalklig te wees; foto’s van hulle saam met vooraanstaande politici verskyn dikwels in die koerante. In teenstelling hiermee het Jesus van politieke betrokkenheid weggeskram en het hy van sy dissipels gesê: “Hulle is geen deel van die wêreld nie, net soos ek geen deel van die wêreld is nie.”—Johannes 6:15; 17:16; Matteus 4:8-10; sien ook Jakobus 4:4.
6, 7. (a) Hoe het Hitler se Nazi-party in Duitsland aan die bewind gekom? (b) Hoe het die konkordaat wat die Vatikaan met Nazi-Duitsland gesluit het, Hitler in sy strewe na wêreldoorheersing gehelp?
6 Deur haar inmenging in die politiek het die groot hoer eindelose verdriet vir die mensdom veroorsaak. Beskou byvoorbeeld die feite oor hoe Hitler in Duitsland aan die bewind gekom het—lelike feite wat party graag uit die geskiedenisboeke wil uitwis. In Mei 1924 het die Nazi-party 32 setels in die Duitse Ryksdag gehad. Teen Mei 1928 het dit tot 12 setels verminder. Maar die Groot Depressie het die wêreld in 1930 verswelg; onmiddellik hierna het die Nazi’s merkwaardig herstel en 230 uit die 608 setels in die Duitse verkiesings van Julie 1932 verkry. ’n Kort rukkie later het die voormalige kanselier Franz von Papen, ’n Pouslike Ridder, die Nazi’s te hulp gekom. Volgens geskiedskrywers het Von Papen gedroom van ’n nuwe Heilige Romeinse Ryk. Sy kort ampstermyn as kanselier was ’n mislukking, en hy het derhalwe nou gehoop dat hy deur die Nazi’s mag sou verkry. Teen Januarie 1933 het hy onder die nywerheidsmagnate steun vir Hitler verkry en deur listige intriges verseker dat Hitler op 30 Januarie 1933 Duitsland se kanselier word. Hý is as visekanselier aangestel en deur Hitler gebruik om die steun van die Katolieke dele van Duitsland te wen. Binne twee maande nadat hy aan die bewind gekom het, het Hitler die parlement ontbind, duisende opposisieleiers na konsentrasiekampe gestuur en ’n openlike veldtog geloods om die Jode te onderdruk.
7 Op 20 Julie 1933 het die Vatikaan sy belangstelling in die opkomende mag van Nazisme getoon toe kardinaal Pacelli (wat later pous Pius XII geword het) in Rome ’n konkordaat tussen die Vatikaan en Nazi-Duitsland onderteken het. Von Papen het die dokument as Hitler se verteenwoordiger onderteken, en Pacelli het die hoë pouslike ereteken, die Grootkruis van die Orde van Pius, daar aan Von Papen toegeken.* In sy boek Satan in Top Hat skryf Tibor Koeves die volgende hieroor: “Die Konkordaat was ’n groot oorwinning vir Hitler. Dit was die eerste morele steun wat hy uit die buitewêreld ontvang het, en dít uit die mees verhewe bron.” Die konkordaat het vereis dat die Vatikaan sy steun aan Duitsland se Katolieke Sentrumparty onttrek en sodoende Hitler se eenparty- “totalitêre staat” goedkeur.* Verder het artikel 14 daarvan gesê: “Die aanstelling van aartsbiskoppe, biskoppe en dies meer sal geskied eers nadat die goewerneur, wat deur die Ryk aangestel is, behoorlik vasgestel het dat geen twyfel oor algemene politieke oorwegings bestaan nie.” Teen die einde van 1933 (wat deur pous Pius XI tot ’n “Heilige Jaar” uitgeroep is) het die Vatikaan se steun ’n belangrike faktor in Hitler se strewe na wêreldoorheersing geword.
8, 9. (a) Hoe het die Vatikaan sowel as die Katolieke Kerk en sy geestelikes op die Nazi-tirannie gereageer? (b) Watter verklaring het die Duitse Katolieke biskoppe aan die begin van die Tweede Wêreldoorlog uitgereik? (c) Waartoe het betrekkinge tussen godsdiens en die politiek gelei?
8 Hoewel ’n handjievol priesters en nonne teen Hitler se gruweldade beswaar gemaak het—en daarvoor moes boet—het die Vatikaan sowel as die Katolieke Kerk en sy leër van geestelikes óf aktiewe óf stilswyende steun aan die Nazi-tirannie gegee, wat na hulle mening ’n skans teen die opmars van wêreldkommunisme was. Pous Pius XII het, vanuit sy gunstige posisie in die Vatikaan, die Slagting van die Jode en die wrede vervolging van Jehovah se Getuies en ander sonder kritiek laat voortgaan. Dit is ironies dat pous Johannes Paulus II, tydens sy besoek aan Duitsland in Mei 1987, een opregte priester se verset teen die Nazi’s geprys het. Wat het die duisende ander Duitse geestelikes tydens Hitler se skrikbewind gedoen? ’n Herderlike brief wat die Duitse Katolieke biskoppe aan die begin van die Tweede Wêreldoorlog in September 1939 uitgereik het, werp lig hierop. Dit lui ten dele: “In hierdie beslissende uur vermaan ons ons Katolieke soldate om hulle plig in gehoorsaamheid aan die Führer te doen en gereed te wees om hulle hele individualiteit op te offer. Ons doen ’n beroep op die Gelowiges om vurig te bid dat die Goddelike Voorsienigheid hierdie oorlog tot geseënde sukses lei.”
9 Sulke Katolieke diplomasie lig die soort hoerery toe waaraan godsdiens haar oor die afgelope 4 000 jaar skuldig gemaak het terwyl sy die politieke Staat verlei het om mag en voordeel te verkry. Sulke betrekkinge tussen godsdiens en die politiek het oorlog, vervolging en eindelose menslike ellende veroorsaak. Hoe verheug kan die mensdom tog wees dat Jehovah se oordeel oor die groot hoer op hande is. Mag dit spoedig voltrek word!
10. Wat is die “baie waters” waarop Babilon die Grote vir beskerming vertrou, en wat gebeur daarmee?
10 Eertydse Babilon het op baie waters gesit—die Eufraatrivier en talryke kanale. Dit was vir die stad ’n beskerming sowel as ’n bron van handel wat rykdom meegebring het, totdat dit in een nag opgedroog het (Jeremia 50:38; 51:9, 12, 13). Babilon die Grote vertrou ook op “baie waters” om haar te beskerm en te verryk. Hierdie simboliese waters is “volke en menigtes en nasies en tale”, dit wil sê al die duisendmiljoene mense wat sy oorheers het en uit wie sy materiële steun geput het. Maar hierdie waters droog ook op, of onttrek hulle steun.—Openbaring 17:15; vergelyk Psalm 18:4; Jesaja 8:7.
11. (a) Hoe het eertydse Babilon “die hele aarde dronk gemaak”? (b) Hoe het Babilon die Grote “die hele aarde dronk gemaak”?
11 Verder is eertydse Babilon beskryf as ‘’n goue beker in die hand van Jehovah, waardeur die hele aarde dronk gemaak is’ (Jeremia 51:7). Eertydse Babilon het omliggende nasies verplig om uitinge van Jehovah se toorn te sluk toe dit hulle met militêre mag oorwin en hulle so swak soos dronk mense gemaak het. In hierdie opsig was dit Jehovah se werktuig. Babilon die Grote het ook soveel oorwinnings behaal dat sy ’n wêreldryk geword het. Maar sy is beslis nie God se werktuig nie. Sy dien eerder “die konings van die aarde” met wie sy godsdienshoerery pleeg. Sy het hierdie konings bevredig deur die mensemassa, “dié wat die aarde bewoon”, deur middel van haar leuenagtige leerstellings en verslawende gebruike so swak soos dronk mense te hou, in passiewe onderdanigheid aan hulle heersers.
12. (a) Hoe was ’n deel van Babilon die Grote in Japan gedurende die Tweede Wêreldoorlog vir baie bloedvergieting verantwoordelik? (b) Hoe het “waters” wat Babilon die Grote gesteun het, in Japan gesak, en met watter gevolg?
12 Sjintoïstiese Japan is ’n treffende voorbeeld hiervan. Die geïndoktrineerde Japannese soldaat het dit as die hoogste eer beskou om sy lewe vir die keiser—die hoogste Sjinto-god—af te lê. Gedurende die Tweede Wêreldoorlog het sowat 1 500 000 Japannese soldate in gevegte gesneuwel; feitlik almal het oorgawe as ’n skande beskou. Maar as gevolg van Japan se nederlaag was keiser Hirohito verplig om afstand te doen van sy aanspraak op goddelikheid. Dit het daartoe gelei dat die “waters” wat die Sjintoïstiese deel van Babilon die Grote gesteun het, opmerklik gesak het—helaas, eers nadat Sjintoïsme die vergieting van emmers bloed aan die oorlogsfront in die Stille Oseaan goedgekeur het! Hierdie verswakking van Sjintoïstiese invloed het ook in onlangse jare die weg gebaan vir meer as 200- 000 Japannese, waarvan die meeste vroeër Sjintoïste en Boeddhiste was, om toegewyde, gedoopte bedienaars van die Soewereine Heer Jehovah te word.
13. Watter verstommende toneel sien Johannes wanneer die engel hom in die krag van die gees na ’n wildernis wegvoer?
13 Wat onthul die profesie nog oor die groot hoer en haar lot? Soos Johannes nou vertel, sien hy nog ’n treffende toneel: “En hy [die engel] het my in die krag van die gees na ’n wildernis weggevoer. En ek het ’n vrou op ’n skarlakenkleurige wilde dier sien sit, wat vol lasterlike name was en wat sewe koppe en tien horings gehad het.”—Openbaring 17:3.
14. Waarom is dit gepas dat Johannes na ’n wildernis weggevoer is?
14 Waarom word Johannes na ’n wildernis weggevoer? ’n Vroeëre oordeel teen eertydse Babilon is beskryf as ’n oordeel “teen die wildernis van die see” (Jesaja 21:1, 9). Dit het gewaarsku dat eertydse Babilon, ten spyte van al sy beskermende waters, ’n lewelose woesteny sou word. Dit is dus gepas dat Johannes in sy visioen na ’n wildernis weggevoer word om die lot van Babilon die Grote te aanskou. Sy moet ook verlate en woes word (Openbaring 18:19, 22, 23). Maar Johannes staan verstom oor wat hy daar sien. Die groot hoer is nie alleen nie! Sy sit op ’n monsteragtige wilde dier!
15. Watter verskille is daar tussen die wilde dier van Openbaring 13:1 en die een van Openbaring 17:3?
15 Hierdie wilde dier het sewe koppe en tien horings. Is hy dan dieselfde as die wilde dier wat Johannes vroeër gesien het, wat ook sewe koppe en tien horings het? (Openbaring 13:1). Nee, daar is verskille. Hierdie wilde dier is skarlakenkleurig, en anders as in die geval van die vorige wilde dier word daar nie van hom gesê dat hy krone het nie. Pleks van lasterlike name net op sy sewe koppe te hê, is hy “vol lasterlike name”. En tog moet daar ’n verband tussen hierdie nuwe wilde dier en die vorige een wees; die ooreenkomste tussen hulle is te opvallend om toevallig te wees.
16. Wat is die identiteit van die skarlakenkleurige wilde dier, en wat is oor sy doel gesê?
16 Wat is hierdie nuwe skarlakenkleurige wilde dier dan? Hy moet die beeld van die wilde dier wees wat voortgebring is op aandrang van die Anglo-Amerikaanse wilde dier wat twee horings soos ’n lam het. Nadat die beeld gemaak is, is die wilde dier met die twee horings toegelaat om asem aan die beeld van die wilde dier te gee (Openbaring 13:14, 15). Johannes sien nou die lewende beeld wat asemhaal. Dit beeld die Volkebond-organisasie af wat in 1920 deur die wilde dier met die twee horings in die lewe geroep is. Amerikaanse president Wilson het verwag dat die Volkebond “’n forum sou wees wat geregtigheid vir alle mense sou verseker en die bedreiging van oorlog vir ewig sou uitwis”. Toe die beeld ná die Tweede Wêreldoorlog as die Verenigde Nasies opgewek is, was sy doel volgens sy handves “om internasionale vrede en veiligheid te bewaar”.
17. (a) In watter opsig is die simboliese skarlakenkleurige wilde dier vol lasterlike name? (b) Wie ry op die skarlakenkleurige wilde dier? (c) Hoe het Babiloniese godsdiens haar uit die staanspoor met die Volkebond en sy opvolger verbind?
17 In watter opsig is hierdie simboliese wilde dier vol lasterlike name? In die sin dat mense hierdie veelvolkige afgod as ’n plaasvervanger van God se Koninkryk opgerig het—om te doen wat God sê sy Koninkryk alleen kan doen (Daniël 2:44; Matteus 12:18, 21). Maar wat opmerkenswaardig is omtrent Johannes se visioen, is dat Babilon die Grote op die skarlakenkleurige wilde dier ry. In ooreenstemming met die profesie het Babiloniese godsdiens haar, veral in die Christendom, met die Volkebond en sy opvolger verbind. Reeds op 18 Desember 1918 het die liggaam wat nou as die Nasionale Raad van die Kerke van Christus in Amerika bekend staan, ’n verklaring aangeneem wat onder meer gesê het: “So ’n Volkebond is nie bloot ’n politieke middel tot ’n doel nie; dit is eerder die politieke beliggaming van die Koninkryk van God op aarde. . . . Die Kerk kan welwillendheid toon, waarsonder geen Volkebond kan bly bestaan nie. . . . Die Volkebond is op die Evangelie gegrond. Soos die Evangelie is sy oogmerk ‘vrede op aarde en welwillendheid teenoor mense’.”
18. Hoe het die Christendom se geestelikes hulle steun van die Volkebond getoon?
18 Op 2 Januarie 1919 was die voorbladopskrif in die San Francisco Chronicle: “Pous pleit om goedkeuring van Wilson se Volkebond.” Op 16 Oktober 1919 is ’n petisie wat deur 14 450 geestelikes van die vernaamste kerkgenootskappe onderteken is, aan die Amerikaanse Senaat voorgelê, waarin daardie liggaam aangespoor is “om die vredesverdrag van Parys, wat die handves van die volkebond insluit, te bekragtig”. Hoewel die Amerikaanse Senaat nie die verdrag bekragtig het nie, het die Christendom se geestelikes aangehou om hulle vir die Volkebond te beywer. En hoe is die Volkebond ingewy? ’n Nuusberig uit Switserland, gedateer 15 November 1920, het gelui: “Die opening van die eerste vergadering van die Volkebond is om elfuur vanoggend deur die gelui van al die kerkklokke in Genève aangekondig.”
19. Wat het die Johannes-klas gedoen toe die skarlakenkleurige wilde dier verskyn het?
19 Het die Johannes-klas, die een groep op die aarde wat die inkomende Messiaanse Koninkryk gretig aanvaar het, saam met die Christendom hulde bewys aan die skarlakenkleurige wilde dier? Glad nie! Op Sondag 7 September 1919 is die openbare toespraak “Die hoop vir die geteisterde mensdom” tydens die byeenkoms van Jehovah se volk in Cedar Point, Ohio, gehou. Die volgende dag het die Star-Journal van Sandusky berig dat J. F. Rutherford sowat 7 000 mense toegespreek het en “beweer het dat die Volkebond beslis besoek sal word met die Here se misnoeë . . . omdat die geestelikes—Katoliek en Protestant—wat beweer dat hulle God se verteenwoordigers is, sy plan laat vaar het en die Volkebond gesteun en verwelkom het as ’n politieke beliggaming van Christus se koninkryk op aarde”.
20. Waarom was dit lasterlik vir die geestelikes om die Volkebond as “die politieke beliggaming van die Koninkryk van God op aarde” te begroet?
20 Die jammerlike mislukking van die Volkebond moes vir die geestelikes ’n teken gewees het dat sulke mensgemaakte instansies geen deel van ’n Koninkryk van God op aarde is nie. So ’n bewering is inderdaad lasterlik! Dit laat dit lyk asof God iets te doen gehad het met die groot mislukking wat die Volkebond in werklikheid was. Wat God betref, “volmaak is sy werk”. Jehovah se hemelse Koninkryk onder Christus—en nie ’n vereniging van twistende politici, waarvan baie ateïste is nie—is die middel waardeur hy vrede sal inbring en sy wil op die aarde soos in die hemel sal laat geskied.—Deuteronomium 32:4; Matteus 6:10.
21. Wat toon dat die groot hoer die Volkebond se opvolger, die Verenigde Nasies, steun en bewonder?
21 Wat van die Volkebond se opvolger, die Verenigde Nasies? Sedert die stigting van hierdie liggaam het die groot hoer ook op sy rug gery deur haar sigbaar met hom te verbind en sy lot te probeer beskik. Byvoorbeeld, tydens die herdenking van sy 20-jarige bestaan, in Junie 1965, het verteenwoordigers van die Rooms-Katolieke Kerk en die Oosters-Ortodokse Kerk, tesame met Protestante, Jode, Hindoes, Boeddhiste en Moslems—wat glo tweemiljard van die aarde se bevolking verteenwoordig het—in San Francisco vergader om hulle steun van en bewondering vir die VN te vier. Tydens sy besoek aan die VN in Oktober 1965 het pous Paulus VI dit “die grootste van alle internasionale organisasies” genoem en bygevoeg: “Die volke van die aarde wend hulle tot die Verenigde Nasies as die laaste hoop op harmonie en vrede.” ’n Ander pouslike besoeker, pous Johannes Paulus II, het die VN in Oktober 1979 toegespreek en gesê: “Ek hoop dat die Verenigde Nasies altyd die hoogste forum vir vrede en geregtigheid sal bly.” Dit is betekenisvol dat die pous in sy toespraak bitter min aandag aan Jesus Christus of aan God se Koninkryk geskenk het. Volgens The New York Times het Johannes Paulus gedurende sy besoek aan die Verenigde State in September 1987 “uitgewei oor die positiewe rol van die Verenigde Nasies in die bevordering van . . . ‘nuwe wêreldwye solidariteit’”.
22. (a) Watter soort dier het die groot hoer gekies om op te ry? (b) Hoe beskryf Johannes die simboliese hoer Babilon die Grote?
22 Die apostel Johannes gaan spoedig uitvind dat die groot hoer ’n gevaarlike dier gekies het om op te ry. Maar eers gee hy aandag aan Babilon die Grote self. Sy is ryklik versier, maar o, hoe afstootlik is sy tog! “En die vrou was geklee in purper en skarlaken en was versier met goud en edelstene en pêrels en het in haar hand ’n goue beker gehad wat vol walglike dinge en die onrein dinge van haar hoerery was. En op haar voorkop was ’n naam geskrywe, ’n verborgenheid: ‘Babilon die Grote, die moeder van die hoere en van die walglike dinge van die aarde.’ En ek het gesien dat die vrou dronk was van die bloed van die heiliges en van die bloed van die getuies van Jesus.”—Openbaring 17:4-6a.
23. Wat is die volle naam van Babilon die Grote, en wat beteken dit?
23 Volgens die gebruik in eertydse Rome word hierdie prostituut deur die naam op haar voorkop geïdentifiseer.* Dit is ’n lang naam: “Babilon die Grote, die moeder van die hoere en van die walglike dinge van die aarde.” Hierdie naam is “’n verborgenheid”, iets met ’n verskuilde betekenis. Maar op God se bestemde tyd sal die verborgenheid verduidelik word. Trouens, die engel gee Johannes genoeg inligting om Jehovah se knegte vandag in staat te stel om die volle betekenis van hierdie beskrywende naam te onderskei. Ons herken Babilon die Grote as valse godsdiens in die geheel. Sy is “die moeder van die hoere” omdat al die individuele valse godsdienste ter wêreld, waaronder die talle sektes in die Christendom, soos haar dogters is en haar navolg deur geestelike hoerery te pleeg. Sy is ook die moeder van “walglike dinge” in die sin dat sy sulke afskuwelike kinders soos afgodediens, spiritisme, waarsêery, astrologie, handlesery, menseoffers, tempelprostitusie, dronkenskap tot eer van valse gode en ander onwelvoeglike gebruike gebaar het.
24. Waarom is dit gepas dat Babilon die Grote in die visioen in “purper en skarlaken” geklee en “met goud en edelstene en pêrels” versier is?
24 Babilon die Grote is geklee in “purper en skarlaken”, die kleure van koningskap, en is “versier met goud en edelstene en pêrels”. Hoe gepas! Dink net aan al die manjifieke geboue, seldsame standbeelde en skilderye, kosbare ikone en ander godsdienstoebehore, sowel as die astronomiese hoeveelheid eiendom en kontant, wat hierdie wêreld se godsdienste vergaar het. Hetsy in die Vatikaan, in die TV-ryk van evangelisasie met sy middelpunt in die Verenigde State of in die eksotiese tempels van die Ooste, Babilon die Grote het ongelooflike rykdom opgegaar—en soms verloor.
25. (a) Wat word gesimboliseer deur die inhoud van die ‘goue beker wat vol walglike dinge was’? (b) In watter sin is die simboliese hoer dronk?
25 Kyk nou na wat die hoer in haar hand het. Johannes het sekerlik na sy asem gesnak toe hy dit sien—’n goue beker “vol walglike dinge en die onrein dinge van haar hoerery”! Dit is die beker met “die wyn van die toorn van haar hoerery” waarmee sy al die nasies dronk gemaak het (Openbaring 14:8; 17:4). Dit lyk pragtig van buite, maar die inhoud daarvan is walglik en onrein. (Vergelyk Matteus 23:25, 26.) Dit bevat al die vieslike gebruike en leuens wat die groot hoer gebruik het om die nasies te verlei en hulle onder haar invloed te bring. Selfs afskuweliker, Johannes sien dat die hoer self besope is, dronk van die bloed van God se knegte! Trouens, ons lees later dat ‘die bloed van profete en van heiliges en van almal wat op die aarde doodgemaak is, in haar gevind is’ (Openbaring 18:24). Watter ontsaglike bloedskuld!
26. Watter getuienis is daar van Babilon die Grote se bloedskuld?
26 Deur die eeue heen het die wêreldryk van valse godsdiens oseane van bloed vergiet. Byvoorbeeld, in Middeleeuse Japan is tempels in Kioto in vestings verander, en soldate-monnike wat “die heilige naam van Boeddha” aangeroep het, het teen mekaar geveg totdat die strate vol bloed was. In die 20ste eeu het die geestelikes van die Christendom saam met die leërs van hulle lande gemarsjeer, en hierdie leërs het mekaar uitgemoor, met die verlies van ten minste honderdmiljoen lewens. In Oktober 1987 het die voormalige Amerikaanse president Nixon gesê: “Die 20ste eeu was die bloedigste in die geskiedenis. Meer mense is in die oorloë van hierdie eeu doodgemaak as in al die oorloë wat voor die begin van die eeu gevoer is.” Die godsdienste van die wêreld word deur God veroordeel vir hulle aandeel hieraan; Jehovah verfoei “hande wat onskuldige bloed vergiet” (Spreuke 6:16, 17). Johannes het vroeër ’n uitroep van die altaar af gehoor: “Tot wanneer, Soewereine Heer, heilig en waaragtig, weerhou u u daarvan om te oordeel en ons bloed te wreek op dié wat op die aarde woon?” (Openbaring 6:10). Babilon die Grote, die moeder van die hoere en van die walglike dinge van die aarde, sal diep daarby betrokke wees wanneer die tyd aanbreek om hierdie vraag te beantwoord.
As ’n aanduiding van die nie-Christelike oorsprong van baie van die afvallige Christendom se leerstellings, seremonies en gebruike het die 19de-eeuse Rooms-Katolieke kardinaal John Henry Newman in sy Essay on the Development of Christian Doctrine geskryf: “Die gebruik van tempels, wat aan spesifieke heiliges toegewy is en wat by geleentheid met boomtakke versier word; reukwerk, lampe en kerse; dankoffers ná herstel van siekte; heilige water; plekke vir asiel; heilige dae en seisoene, die gebruik van kalenders, optogte, seëninge oor die landerye; die priestergewaad, die tonsuur, die ring in die huwelik, die draai na die Ooste, beelde op ’n latere stadium, moontlik die kerkgesang en die Kyrie Eleison [die lied “Here, ontferm U”], is almal van heidense oorsprong en is geheilig toe dit in die Kerk opgeneem is.”
In plaas van sulke afgodediens te heilig, vermaan “Jehovah die Almagtige” Christene: “Gaan . . . onder hulle uit en sonder julle af, . . . en hou op om wat onrein is, aan te raak.”—2 Korintiërs 6:14-18.
William L. Shirer se geskiedkundige werk The Rise and Fall of the Third Reich sê dat Von Papen “meer as enige ander persoon in Duitsland daarvoor verantwoordelik was dat Hitler aan die bewind gekom het”. In Januarie 1933 het die voormalige Duitse kanselier Von Schleicher van Von Papen gesê: “Hy was die soort verraaier in vergelyking met wie Judas Iskariot ’n heilige is.”
Toe pous Pius XI die Kollege van Mondragone op 14 Mei 1929 toegespreek het, het hy gesê dat hy met die Duiwel self sou onderhandel as die welsyn van siele dit vereis het.
Vergelyk die Romeinse skrywer Seneka se woorde aan ’n priesteres wat gesondig het (soos aangehaal deur Swete): “Jy, meisie, het in die huis van ontug gestaan . . . jou naam het aan jou voorkop gehang; jy het geld vir jou skande aanvaar.”—Controv. i, 2.
[Venster op bladsy 237]
Churchill lê “hoerery” bloot
In sy boek The Gathering Storm (1948) sê Winston Churchill dat Hitler Franz von Papen as Duitse minister in Wene aangestel het om “vooraanstaande persone in die Oostenrykse politiek te ondermyn of oor te haal”. Churchill haal die Amerikaanse minister in Wene se woorde oor Von Papen aan: “Op die vermetelste en siniesste wyse . . . het Von Papen vir my gesê dat . . . hy van plan is om sy reputasie as ’n goeie Katoliek te gebruik om invloed by Oostenrykers soos kardinaal Innitzer te verkry.”
Nadat Oostenryk voorwaardelik oorgegee en Hitler se stormtroepe in Wene ingemarsjeer het, het die Katolieke kardinaal Innitzer beveel dat alle Oostenrykse kerke die swastikavlag hys, hulle klokke lui en vir Adolf Hitler bid ter ere van sy verjaarsdag.
[Venster/Prent op bladsy 238]
Onder hierdie opskrif het die volgende artikel in die eerste uitgawe van The New York Times van 7 Desember 1941 verskyn:
‘OORLOGSGEBED’ VIR DIE RYK
“Katolieke biskoppe in Fulda vra seën en oorwinning . . . Die Konferensie van Duitse Katolieke biskoppe wat in Fulda vergader het, het aanbeveel dat ’n spesiale ‘oorlogsgebed’ ingevoer word wat aan die begin en einde van alle kerkdienste gelees moet word. Die gebed smeek die Voorsienigheid om Duitse leërs met oorwinning te seën en die lewe en gesondheid van alle soldate te beskerm. Die biskoppe het Katolieke geestelikes verder gelas om Duitse soldate ‘op land, op see en in die lug’ ten minste een keer per maand in ’n spesiale Sondagpreek in gedagte te hou.”
Die artikel is aan latere uitgawes van die koerant onttrek. Dit was op 7 Desember 1941 dat Nazi-Duitsland se bondgenoot, Japan, die Amerikaanse vloot in Pearl Harbor aangeval het.
[Venster op bladsy 244]
Toe die wilde dier met die twee horings die Volkebond ná die Eerste Wêreldoorlog ondersteun het, het sy talle godsdiensminnaresse onmiddellik godsdiensgoedkeuring aan hierdie optrede probeer heg. Gevolglik het die nuwe vredesorganisasie “vol lasterlike name” geword.
“Die Christelike godsdiens kan die welwillendheid, die stukrag agter die [volke]bond voorsien en sodoende die verdrag van ’n stukkie papier in ’n werktuig van die koninkryk van God verander.”—The Christian Century, VSA, 19 Junie 1919, bladsy 15.
“Die Volkebond-idee is die uitbreiding tot internasionale betrekkinge van die idee van die Koninkryk van God as ’n wêreldorde van welwillendheid. . . . Dit is waarvoor alle Christene bid wanneer hulle sê: ‘Laat u Koninkryk kom.’”—The Christian Century, VSA, 25 September 1919, bladsy 7.
“Die Bindmiddel van die Volkebond is die Bloed van Christus.”—Dr. Frank Crane, Protestantse predikant, VSA.
“Die [Nasionale] Raad [van Kongregasionalistiese Kerke] ondersteun die Handves [van die Volkebond] as die enigste politieke werktuig tans beskikbaar waardeur die Gees van Jesus Christus in groter mate prakties op die aangeleenthede van nasies toegepas kan word.”—The Congregationalist and Advance, VSA, 6 November 1919, bladsy 642.
“Die konferensie doen ’n beroep op alle Metodiste om die ideale [van die Volkebond] te verdedig en ywerig te bevorder as ’n uiting van die gedagte van God die Vader en God se aardse kinders.”—Die Wesleyaanse Metodistekerk, Brittanje.
“Wanneer ons die strewes, die moontlikhede en die voornemens van hierdie ooreenkoms beskou, sien ons dat dit die kern van Jesus Christus se leringe bevat: Die Koninkryk van God en sy regverdigheid . . . Dit is niks minder as dit nie.”—Preek deur die Aartsbiskop van Kantelberg tydens die opening van die Vergadering van die Volkebond in Genève, 3 Desember 1922.
“Die Volkebond het in hierdie land dieselfde heilige reg as enige humanitêre sendinggenootskap, want dit is tans die doeltreffendste werktuig van die heerskappy van Christus as die Vredevors onder die nasies.”—Dr. Garvie, Kongregasionalistiese predikant, Brittanje.
[Kaart op bladsy 236]
Drie-eenhede of triades gode
Die mensesiel lewe ná die dood voort
Spiritisme—kommunikasie met die “dooies”
Die gebruik van beelde in aanbidding
Die gebruik van towerspreuke om demone te paai
Oorheersing deur ’n magtige priesterdom
Valse leerstellings wat wêreldwyd geglo word, het in Babilon ontstaan
[Prente op bladsy 239]
Eertydse Babilon het op baie waters gesit
Die groot hoer sit vandag ook op “baie waters”
Babilon die Grote sit op ’n gevaarlike wilde dier
[Prent op bladsy 242]
Die godsdienshoer het hoerery gepleeg met die konings van die aarde
[Prente op bladsy 245]
Die vrou is ‘dronk van die bloed van die heiliges’